འོ་ན་གཅིན་པ་གཏོང་བར་སོང་ན་འགྲིགང་ཚོའང་འོང་གི་ཡིན་མི་སྐམ་རིང་དེས་དེ་སྐད་བཤད་རྗེས་དགོད་ཙམ་གྱིས་སྟག་ཁ་རལ་ཕྱོགས་ལ་སོང༌།ཁྱི་སྐྱག་ཁོང་ཚོས་ཤེལ་དམ་དེ་དག་ལས་རེ་རེ་བླངས་ཏེ་བཏུང་ཞིང༌།མིག་སྟག་ཁ་རལ་ཕྱོགས་ལ་བལྟས།སྟག་ཁ་རལ་གྱིས་ཀྱང་ཤེལ་དམ་ཁོང་ཚོའི་ཕྱོགས་ལ་འཕྱར་ཙམ་གྱིས་བཏུང༌།འཁྲུག་ཆ་ཆེ་བའི་རོལ་གཞས་ཤིག་ཡང་བསྐྱར་གཏོང་འགོ་ཚུགས་པ་དང༌།ཞབས་བྲོ་འཁྲབ་མཁན་མི་ཚོགས་ཀྱིས་ཁོང་ཚོ་ཕན་ཚུན་མཐོང་མི་ཐུབ་པར་གྱུར།ཁྱི་སྐྱག་གིས་ཤེལ་དམ་ཞིག་ཁ་ཕྱེ་ནས་ཤེལ་ཕོར་གསུམ་ནང་བླུགས་རྗེས།སྙིང་ནག་དང་རྫིག་རལ་གཉིས་ལ་རེ་རེ་སྤྲད།ཁོང་ཚོ་སྐྱིད་ལ་ཁའི་རྩྭ་ལ་མཉམ་བཟའ་དང༌།སྡུག་སྔོན་མོའི་ཆུ་ལ་མཉམ་འཐུང་གི་འཚོ་བ་བསྐྱལ་བ་ནས་ད་བར་འཐབ་འཁྲུག་ལན་མང་བྱས་ཤིང༌།འཐབ་འཁྲུག་རེ་མ་བྱས་གོང༌།ཁོང་ཚོས་ཕོར་བ་གཏུགས་ནས་ཆང་རག་གཙང་དག་རེ་འཐུང་བ་ནི།གོམས་གཤིས་ཤིག་ཡིན།